Tore Strømøy

Tore Strømøy (født 1960) er en norsk journalist, programleder og forfatter. Han er spesielt kjent fra TV-serien Tore på sporet.

 Idrett 
I sine yngre år var han aktiv utøver innen kappgang. Han vant tolv norgesmesterskap i kappgang, samt en rekke sølv- og bronsemedaljer.

 Journalistikk 
 Aviser 
Strømøy begynte arbeidet som journalist som vikar i Arbeider-Avisa i 1984 og i Adresseavisen i 1985. Året etter ble han ansatt i Hitra-Frøya, der han med base på Frøya skulle ta opp konkurransen med Frøyavisa.

 Fjernsyn 
Sommeren 1986 ble han ansatt i NRK Trøndelag som radioreporter. I 1991 ble han ansatt i NRK Fjernsynet.

Strømøy er mest kjent for TV-programmet Tore på sporet, men har også arbeidet med TV-serier på NRK som Go'fot på låven, Tett på og På loffen.

Han har blitt kåret til «Årets TV-navn» 1996, 1997 og 2000.

Tore Strømøy sluttet i NRK i 2013, og hadde en periode etter dette avtale med NRK om leveranse av programmer. 

Han har blant annet laget programserien Ingen elsker Bamsegutt i 2023. Serien ble avpublisert fra NRK.no etter at det ble kjent at hovedpersonen, "Bamsegutt", var dømt for seksuelle overgrep mot barn, uten at det ble opplyst om i serien. I februar 2024 medgikk NRK at det var flere presseetiske brudd i serien, etter at den ble klaget inn til Pressens Faglige Utvalg.

Tiden etter Bamsegutt har Tore Strømøy vært gjenstand for flere kontroverser. Han har fått kritikk for et intervju med løpetrener Gjert Ingebrigtsen.  Det ble også i august 2024 negative omtaler av Strømøy da han ble nektet av NRK’s ledelse å diskutere hvordan sakene rundt Marius Borg Høiby påvirket kongefamilien. Ut fra annonseringen for programmet ønsket Strømøy å sette søkelyset på hvordan kontroversene påvirker kongehuset, da spesielt problematikken med å være en familie med de personlige utfordringene det til tider har, samtidig som familien er en del av offentligheten.

Det ble 26. august 2024 kjent at samarbeidet mellom NRK og Strømøy skulle avsluttes. Han hadde da siden 2013 jobbet for NRK på en «oppdragstakerkontrakt». Hva som var detaljene og den utløsende årsaken til at samarbeidet ble avsluttet har ikke blitt kjent. Flere medier kunne melde at det var NRK som hadde hevet kontrakten. Tore Strømøy har uttalt at han opplevde dette som en «kjærlighetssorg» og skulle gjerne fortsatt samarbeidet med NRK. Til avisen VG sa Strømøy i en SMS «Jeg skulle gjerne vært sammen med NRK for evig. Men som i alle kjærlighetsforhold, kreves det at begge parter vil ha hverandre. Du kan ikke tvinge deg på noen som ikke vil ha deg.» 

 Forfatterskap 
Strømøy har utgitt flere bøker og i 2008 debuterte han som skjønnlitterær forfatter med barne- og ungdomsboken Isprinsessen (Gyldendal Norsk Forlag). Den handler om en kvinnelig arkeologstudent som tror at hun har funnet graven til Leiv Eriksson utenfor Munkholmen i Trondheimsfjorden. Hun finner et sverd, men blir utsatt for et drapsforsøk. Det tok ham nesten ti år å skrive boken.

 Filmografi 
 Fjernsyn 
 1989 Bevare oss vel? – enkeltstående dokumentar, sendt 7. juli 1989
 1988–1991 Velkommen hjem, Vasilij – om en russisk mann som var krigsfange i Norge under andre verdenskrig. Premiert i Prix Circom
 1988–1991 Men hva med Stig Jomar – om HVPU-reformen
 1988–1991 Det gjelder livet – om politimannen Birger A. Myrstad
 1988–1991 Håndballjentene våre – om det norske landslaget i håndball for kvinner under treningen til sommer-OL 1988 i Seoul
 1992–1994 Go'fot på låven
 1993–1995 Tett på
 1994 På loffen – sammen med Åge Aleksandersen
 1996– Tore på sporet
 1998 Ja, vi elsker
 2004 Noen bedre
 2007 Lyden av lørdag
 2012 Det må jeg gjøre før jeg dør
 2014 Sanger om Norge
 2022 Gåten Agnes
 2023 Ingen elsker Bamsegutt

 Litteratur 
 Tore Strømøy og Finn Karlsen: På sporet av deg selv.  Håndbok i slektsforskning. N.W. Damm & Sønn AS 2006. 
 2001 Tore Strømøy: Wera, Flukten fra Babij Jar, Gyldendal
 2003 Tore Strømøy: På Sporet, Gyldendal
 2004 Tore Strømøy: Liv Grete, Gyldendal – om skiskytteren Liv Grete Skjelbreid
 2008 Tore Strømøy: Isprinsessen (barnebok), Gyldendal
 1995-2009 Tore Strømøy m. flere: Det gjelder livet, Trygghetsforlaget – 7 bind
 Diskografi 
 1995: Ole Ivars: Juleplata tel Ole Ivars
 1997: Gustav Lorentzen: Amadeus
 2003: Ole Ivars: Ole Ivars' Jul

 Referanser 

 Eksterne lenker 


  Tore på sporet, hos nrk.no
  Trygghetsforlaget, eget forlag

Kategori:Norske journalister
Kategori:Norske TV-programledere
Kategori:Norske radioprogramledere
Kategori:Norske barnebokforfattere
Kategori:Norske kappgjengere
Kategori:Programledere for NRK Radio
Kategori:Programledere for NRK TV
Kategori:NRK-journalister
Kategori:Personer fra Frøya kommune